Даруның арзанлысын сорагыз (ИСЕМЛЕК) 

	Өлкән яшьтәге бер апа аптекада эшләүче кызга дару рецептын сузды. Кыз кәгазьгә күз төшереп алганнан соң дарулы капны киштәдән үрелеп алды да: “180 сум!” – диде. Апа нигәдер кыенсынып кына: “Кыйммәтрәк икән шул, моны алсам, ипи-гәсөткә акчам калмый”, – дип куйды.	 Үрелеп даруның исемен карасам, миңа яхшы таныш омез дигән ашказаны даруы икән. Аптекачы кызга: “Ә нигә апага очсызрагын бирмисез?” – дим. “Табиб ни язган – шуны бирәм!” – диде кыз, минем тыкшынуымны ошатмыйча. “Табиб та, сез дә бу даруның аналогы, күпкә очсызрак омепразол дигәне барлыгын бик яхшы беләсез. Бу апа хәзер даруны алмыйча чыгып китә һәм ашказаны авыртып газапланачак. Табыш-керем дип шундый намуссызлыкка баралармы?” – дидем. Кызның намусы уяндымы, әллә миңа ачуыннан гына битенә кан бәрдеме, кызарынып, апага 50 сумлык омепразол алып бирде. “Апа, бер борчыган ашказаны тагын ялкынсыныр ул. Яңадан бу даруны язып бирсәләр, миңа очсыз омепразол бирегез дип катгый итеп әйт, яме!” – дип калдым артыннан.

Аңлашыладыр, базар мөнәсәбәтләре чорында яшибез. Бөтен нәрсә сатыла. Шул исәптән кешеләр сәламәтлеге өлкәсендә дә, дөресрәге, табыш артыннан куып, авыруларны “савалар”. Менә бу почык борынлы аптекачы кызның хуҗаларына да кыйммәтле даруларны сату отышлы. Күрәләтә торып кыйммәтле дару язып биргән табибның да үз мәнфәгатьләре, мөгаен, аптекалар белән үзара килешеп эшлиләрдер.
Үземә дә барыбызга да билгеле нурофенны язып биргән иде участок табибы. Кайттым да интернеттан әлеге дару хакында мәгълүмат алырга булдым. Баксам, 120 сумлык нурофен белән 10 сумлык ибупрофен “игезәкләр” икән! Аптекадагы сатучылардан нилектән бер дару берничә исем астында сатыла дип сорасаң, “Җитештерүчеләр төрле!” – дигән җавап ишетәсең. Ни өчен мондый башбаштаклыкка юл куеладыр, белмим. Мин табиб та, фармацевт та түгел, бәлки дарулар турында хәбәрдарлыгым да чамалыдыр. Авырып киткән халыкны алдап-йолдап кыйммәтлерәк дарулар алырга мәҗбүр итүгә чик куелуга өмет итмик. Газетабызда “игезәк” даруларның, ягъни кыйммәтле даруларның очсызлы аналогларының исемлеге берничә ел элек бер тапкыр бирелгән иде инде. Бәлки файдалы мәгълүмат укучыларыбызның кул астында булсын өчен тагын бер кат кабатлап бастырыргадыр? Редакциядән. Әлбәттә, бик теләп бастырабыз. Беренчесен, бәлки, күрми калучылар да булгандыр. Кисеп алып, паспорт эченә яки кәшилүгегезгә тыгып куйсагыз да зыян итмәс. Дөрес, бәяләре тиене тиенгә туры килмәскә дә мөмкин, чөнки алар ай саен үзгәреп торалар бит, аннан аптекаларда да бер үк дару төрле бәядә. Нурофен	120 сум	Ибупрофен	10 сум
Мезим	300	Панкреатин	30
Но-шпа	150	Дротаверина гидрохлорид	30
Панадол	50	Парацетамол	5
Белосалик	380	Акридерм СК	40
Бепантен	250	Декспантенол	100
Бетасерк	600	Бетагистин	250
Быструмгель	180	Кетопрофен	60
Вольтарен	300	Диклофенак	40
Гастрозол	120	Омепразол	50
Детралекс	580	Венарус	300
Дифлюкан	400	Флуконазол	30
Длянос	100	Риностоп	30
Зантак	280	Ранитидин	30
Зиртек	220	Цетиринакс	80
Зовиракс	240	Ацикловир	40
Иммунал	200	Эхинацеи экстракт	50
Имодиум	300	Лоперамид	20
Йодомарин	220	Калия йодид	100
Кавинтон	580	Винпоцетин	200
Кларитин	180	Лорагексал	60
Клацид	600	Кларитромицин	180
Лазолван	320	Амброксол	20
Ламизил	400	Тербинафин	100
Лиотон-1000	350	Гепарин-акригель-1000	120
Ломилан	150	Лорагексал	50
Максидекс	120	Дексаметазон	40
Мидриацил	360	Тропикамид	120
Мирамистин	200	Хлоргексидин	10
Мовалис	410	Мелоксикам	80
Нейромультивит	250	Пентовит	50
Нормодипин	620	Амлодипин	40
Омез	180	Омепразол	50
Панангин	140	Аспаркам	10
Пантогам	350	Пантокальцин	230
Ринонорм	50	Риностоп	20
Сумамед	450	Азитромицин	90
Трентал	200	Пентоксифиллин	50
Трихопол	90	Метронидазол	10
Троксевазин	220	Троксерутин	110
Ультоп	270	Омепразол	50
Фастум-гель	250	Кетопрофен	70
Финлепсин	280	Карбамазепин	50
Флюкостат	200	Флуконазол	20
Фурамаг	380	Фурагин	40
Хемомицин	300	Азитромицин	100
Энап	150	Эналаприл	70
Эрсефурил	400	Фуразолидон	40 
	Галия ХӘКИМОВА	
Татарстан яшьләре

	№ --- | 10.09.2015	


